
REPUBLIKA HRVATSKA

PRIMORSKO-GORANSKA ŽUPANIJA 

OPĆINA MALINSKA-DUBAŠNICA 

JEDINSTVENI UPRAVNI ODJEL
KLASA:  013-02/26-01/1

URBROJ: 2170-26-03-26-21

Malinska, 7. kolovoza 2026.
Temeljem članka 11. stavka 2. Zakona o pravu na pristup informacijama („Narodne novine“ broj 25/13, 85/15 i 69/22) i odredbi Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ broj 140/09), Općina Malinska-Dubašnica upućuje

JAVNI POZIV

za savjetovanje s javnošću u postupku donošenja

ODLUKE

o osnivanju Stručnog povjerenstva za stručno vrednovanje prijavljenih programa i projekata na Javni poziv za predlaganje javnih potreba u kulturi Općine Malinska-Dubašnica

Ovim putem poziva se zainteresirana javnost da svojim prijedlozima, mišljenjima i sugestijama sudjeluje u postupku donošenja Odluke o osnivanju Stručnog povjerenstva za stručno vrednovanje prijavljenih programa i projekata na Javni poziv za predlaganje javnih potreba u kulturi Općine Malinska-Dubašnica.

Savjetovanje s javnošću provodi se u razdoblju od 7. kolovoza. 2026. do 6. rujna 2026. godine.

Prijedloge, mišljenja i primjedbe u vezi s nacrtom Odluke zainteresirana javnost može dostaviti:

· osobnom dostavom u pisarnicu Općine Malinska-Dubašnica, Lina Bolmarčića 22, Malinska,

· poštom na adresu: Općina Malinska-Dubašnica, Lina Bolmarčića 22, 51511 Malinska,

· elektroničkom poštom na adresu: procelnik@malinska.hr,

obvezno na obrascu za sudjelovanje u savjetovanju koji je sastavni dio ovog Javnog poziva, najkasnije do 10. rujna 2026. godine.

Po isteku roka za dostavu mišljenja i prijedloga izradit će se i objaviti Izvješće o savjetovanju s javnošću koje će sadržavati zaprimljene prijedloge i primjedbe te očitovanja na iste.

Izvješće o savjetovanju objavit će se na službenim mrežnim stranicama Općine Malinska-Dubašnica: www.malinska.hr. 

OBRAZLOŽENJE

I. Pravni temelj za donošenje akta

Pravni temelj za donošenje Odluke o osnivanju Stručnog povjerenstva za stručno vrednovanje prijavljenih programa i projekata na Javni poziv za predlaganje javnih potreba u kulturi Općine Malinska-Dubašnica sadržan je u članku 21. Zakona o kulturnim vijećima i financiranju javnih potreba u kulturi („Narodne novine“, broj 83/22), kojim je propisano da predstavničko tijelo jedinice lokalne i područne (regionalne) samouprave donosi akt o osnivanju stručnih povjerenstava kojima se određuje broj povjerenstava, njihov djelokrug, broj članova, zadaće te način rada i odlučivanja.

Pravni temelj sadržan je i u članku 24. Statuta Općine Malinska-Dubašnica („Službene novine Primorsko-goranske županije“, broj 7/21,39/24), kojim je uređena nadležnost Općinskog vijeća za donošenje općih akata Općine.

II. Obrazloženje prijedloga Odluke

Općina Malinska-Dubašnica ovim nacrtom Odluke uređuje osnivanje Stručnog povjerenstva za stručno vrednovanje prijavljenih programa i projekata u kulturi koji se prijavljuju na javni poziv za financiranje javnih potreba u kulturi Općine.

Sukladno odredbama Zakona o kulturnim vijećima i financiranju javnih potreba u kulturi, jedinice lokalne samouprave koje nemaju osnovana kulturna vijeća mogu za potrebe stručnog vrednovanja programa i projekata osnovati stručna povjerenstva.

Predloženom Odlukom uređuje se osnivanje jednog stručnog povjerenstva za sva područja javnih potreba u kulturi Općine Malinska-Dubašnica, njegov djelokrug rada, broj članova, način imenovanja, zadaće te način rada i odlučivanja.

Osnivanjem Stručnog povjerenstva osigurava se stručnije, transparentnije i kvalitetnije vrednovanje prijavljenih programa i projekata u kulturi te se omogućuje donošenje odluka o financiranju na temelju unaprijed utvrđenih kriterija i stručne procjene.

Predloženo rješenje pridonosi većoj transparentnosti postupka dodjele sredstava iz Proračuna Općine Malinska-Dubašnica za javne potrebe u kulturi, ravnopravnom postupanju prema svim prijaviteljima te uključivanju stručnih osoba iz područja kulture u postupak vrednovanja.

Sukladno načelima transparentnosti i uključivanja javnosti u donošenje općih akata, nacrt Odluke upućuje se u postupak savjetovanja s javnošću kako bi zainteresirani građani, kulturne udruge, ustanove, umjetnici, kulturni djelatnici i drugi zainteresirani dionici mogli dostaviti svoje prijedloge i mišljenja te time doprinijeti kvaliteti konačnog akta.

III. Financijska sredstva za provedbu Odluke

Za provedbu ove Odluke sredstva će se osigurati u Proračunu Općine Malinska-Dubašnica, sukladno mogućnostima i odlukama nadležnih tijela.

